ทองทะลุ2.3หมื่นบาทแน่
ทองคำพุ่งสัปดาห์เดียว 650 บาท คาดสิ้นปีทะลุ 2.3 หมื่นบาท
17 ก.ค. 2554

ทองคำพุ่งสัปดาห์เดียว 650 บาท คาดสิ้นปีทะลุ 2.3 หมื่นบาท
นพ.กฤชรัตน์ หิรัณยศิริ ประธานกรรมการ บริษัท เอ็มทีเอส โกลด์ แม่ทองสุก กล่าวว่า ราคาทองคำได้ปรับตัวเพิ่มขึ้นต่อเนื่อง โดยในสัปดาห์ที่ผ่านมาราคาขายในประเทศขึ้นไปแล้ว 650 บาท ส่งผลให้ราคาทองคำแท่งทำสถิติใหม่อยู่ที่ 22,650 บาท จากสถิติเดิมใน 2 เดือนก่อนที่ระดับ 22,400 บาท จึงเชื่อว่า ภายในสิ้นปีนี้ทองคำแท่งจะขึ้นไปยืนในระดับบาทละ 2.3 หมื่นบาทแน่นอน
นพ.กฤชรัตน์ กล่าวว่า ช่วงระหว่างวันที่ 13-14 ก.ค. ราคาทองคำมีความผันผวนและปรับขึ้นแรง เพราะสหรัฐได้ออกมาตรการกระตุ้นเศรษฐกิจรอบ 3 (QE3) ส่งผลให้นักลงทุนหันมาถือครองทองคำอีกครั้ง เนื่องจากมองว่าเป็นสินทรัพย์ที่ปลอดภัยที่สุด และหากนักลงทุนยังมองว่าสหรัฐและสหภาพยุโรปยังไม่สามารถแก้ปัญหาเศรษฐกิจได้ ก็จะยิ่งทำให้มีการถือครองทองคำกันมากขึ้น ทิศทางทองคำจึงยังเป็นขาขึ้นต่อเนื่อง
ทั้งนี้ ทองคำในตลาดฮ่องกงทำสถิติอีกครั้งอยู่ที่ 1,495 เหรียญสหรัฐต่อออนซ์ จากช่วง 2 เดือนที่ผ่านมาอยู่ที่ 1,475 เหรียญสหรัฐต่อออนซ์ โดยระหว่างวันที่ 13-14 ก.ค. ทองคำในตลาดฮ่องกงก็ปรับขึ้นทันที 25 เหรียญสหรัฐต่อออนซ์ จากผลของ QE3
“ทองคำยังมีทิศทางขาขึ้นจึงขอแนะนำนักลงทุนให้ขายทำกำไร เล่นเป็นรอบๆ โดยในสัปดาห์ก่อนนักลงทุนไทยก็ขายหนักมากกว่า 7 ตัน เพราะทองขึ้น ขายทำกำไรกันมาก” นพ.กฤชรัตน์ กล่าว
นพ.กฤชรัตน์ กล่าวอีกว่า หากเงินบาทไม่แข็งค่า ทองคำในประเทศจะปรับตัวขึ้นไปมากกว่านี้ ขณะที่การทำสัญญาซื้อขายทองคำล่วงหน้า (โกลด์ ฟิวเจอร์ส) สัปดาห์ก่อนทะลุ 3 หมื่นสัญญาต่อวัน มูลค่าการซื้อขายกว่า 2 หมื่นล้านบาท ถือว่าปรับขึ้นสูงสุดตั้งแต่มี โกลด์ ฟิวเจอร์ส